### NN 157/2023 (28.12.2023.), Odluka o porezima Općine Gunja

OPĆINA GUNJA

2449

Na temelju članka 35. Zakona o lokalnoj i područnoj (regionalnoj) samoupravi (»Narodne novine« broj 33/01., 60/01, 106/03, 129/05, 109/07, 125/08, 36/09, 150/11, 144/12, 19/13, 137/15, 123/17 i 98/19), članaka 20., 41. st. 4. i 42. Zakona o lokalnim porezima (»Narodne novine« broj 115/16., 101/17., 114/22. i 114/23.) te članka 29. Statuta Općine Gunja (»Službeni vjesnik Općine Gunja«, broj: 01/18., 01/20. i 02/21.), Općinsko vijeće Općine Gunja na svojoj 24. sjednici održanoj 8.prosinca 2023. godine donijelo je

ODLUKA

O POREZIMA OPĆINE GUNJA

I. TEMELJNA ODREDBA

Članak 1.

Ovom se Odlukom propisuju vrste poreza koji pripadaju Općini Gunja, visina stope poreza na potrošnju, visina poreza na kuće za odmor, predmet oporezivanja porezom na korištenje javnih površina, kao i visina, način i uvjeti plaćanja poreza na korištenje javnih površina te nadležno porezno tijelo za utvrđivanje, evidentiranje, nadzor, naplatu i ovrhu radi naplate navedenih poreza.

Izrazi koji se koriste u ovoj Odluci, a imaju rodno značenje koriste se neutralno i odnose se jednako na muški i ženski rod.

II. VRSTE POREZA

Članak 2.

Općinski porezi jesu:

1. porez na potrošnju,

2. porez na kuće za odmor,

3. porez na korištenje javnih površina.

III. POREZ NA POTROŠNJU

Članak 3.

Stopa poreza na potrošnju iznosi 3 %.

Članak 4.

Poslove utvrđivanja, evidentiranja, nadzora, naplate i ovrhe radi naplate poreza na potrošnju obavlja Ministarstvo financija, Porezna uprava.

IV. POREZ NA KUĆE ZA ODMOR

Članak 5.

Porez na kuće za odmor na području Općine Gunja plaća se u visini od 1,00 eura/m2 korisne površine kuće za odmor.

Članak 6.

Poslove utvrđivanja, evidentiranja, nadzora, naplate i ovrhe radi naplate poreza na kuće za odmor obavlja Ministarstvo financija, Porezna uprava.

V. POREZ NA KORIŠTENJE JAVNIH POVRŠINA

Članak 7.

Javnom površinom smatraju se:

– javne zelene površine: parkovi, drvoredi, živice, cvjetnjaci, travnjaci, skupine ili pojedinačna stabla, dječja igrališta s pripadajućom opremom kao i drugi oblici vrtnog i parkovnog oblikovanja koji nisu proglašeni zaštićenim dijelovima prirode, javni sportski i rekreacijski prostori, zelene površine uz ceste i ulice ako nisu sastavni dio nerazvrstane ili druge ceste odnosno ulice, javni objekti i slične površine koje su uređene i koriste se kao javne zelene površine,

– javne prometne površine na kojima nije dopušten promet motornim vozilima: trgovi, pločnici, javni prolazi, javne stepenice, prečaci, šetališta, pješačke i biciklističke staze, pješačke zone, mostovi, nogostupi, ako nisu sastavni dio nerazvrstane ili druge ceste,

– nerazvrstane ceste te dijelovi javnih cesta koje prolaze kroz naselje, kad se ti dijelovi cesta ne održavaju kao javne ceste prema posebnom zakonu,

– javna parkirališta i slične površine koje se koriste za promet po bilo kojoj osnovi,

– površine unutar područja groblja koje nisu utvrđene kao grobno mjesto sukladno posebnim propisima (pješačke i zelene površine),

– neuređene površine javne namjene čije stavljanje u funkciju je u pripremi ili u tijeku,

– površine na kojima se sukladno zakonu kojim se uređuje komunalno gospodarstvo pružaju usluge obavljanja prometa živežnim namirnicama i drugim proizvodima.

Članak 8.

Porez na korištenje javnih površina utvrđuje se u visini od 10 % od osnovice poreza na korištenje javne površine.

Osnovica poreza na korištenje javne površine je iznos mjesečne zakupnine utvrđen ugovorom o zakupu javne površine.

Članak 9.

Ako korisnik javne površine nema zaključen ugovor o zakupu javne površine odnosno objekta koji se nalazi na javnoj površini a istu koristi, dužan je platiti porez na korištenje javne površine u iznosu 1,50 eura/m2 korištene javne površine mjesečno.

U slučaju da se javne površina koristi bez ugovora za vrijeme praznika, blagdana i mjesnih svetkovina porez na korištenje javne površine plaća se u dnevnom iznosu od 1,06 eura/m2 korištene javne površine.

Od plaćanja poreza na korištenje javnih površina izuzimaju se aktivnosti za humanitarnu, kulturnu, sportsku i prosvjetno-edukativnu djelatnost i zdravstvene usluge te ostale manifestacije koje su u interesu promocije Općine Gunja ili koje organizira Općina Gunja.

Članak 10.

Poslove utvrđivanja, evidentiranja, nadzora, naplate i ovrhe radi naplate poreza na korištenje javnih površina obavlja Ministarstvo financija, Porezna uprava.

VI. DAVANJE OVLASTI FINA-i

Članak 11.

Ovlašćuje se nadležna organizacija platnog prometa zadužena za raspoređivanje uplaćenih prihoda, da naknadu koja pripada Ministarstvu financija, Poreznoj upravi u iznosu od 5 % od ukupno uplaćenih prihoda, obračuna i uplati u državni proračun i to do zadnjeg dana u mjesecu za protekli mjesec.

VII. PRIJELAZNE I ZAVRŠNE ODREDBE

Članak 12.

Postupci utvrđivanja i naplate poreza započeti po odredbama Odluke o općinskim porezima Općine Gunja (»Narodne novine«, broj 61/17. i 122/17., i »Službeni vjesnik« Općine Gunja broj 03/2017 i 06/17), koji nisu dovršeni do stupanja na snagu ove Odluke, dovršit će se prema odredbama Odluke o općinskim porezima Općine Gunja (»Narodne novine«, broj 61/17. i 122/17., i »Službeni vjesnik« Općine Gunja broj 03/2017 i 06/17).

Članak 13.

Stupanjem na snagu ove Odluke, prestaje važiti Odluka o općinskim porezima Općine Gunja (»Narodne novine«, broj 61/17. i 122/17., i »Službeni vjesnik Općine Gunja« broj 03/2017 i 06/17).

Članak 14.

Ova Odluka objavit će se u »Službenom vjesniku« Općine Gunja, a stupa na snagu 1. siječnja 2024. godine.

Klasa: 410-01/23-01/3

Urbroj: 2196-14-03-1-1

Gunja, 8. prosinca 2023.

Predsjednik
 Općinskog vijeća
 Antonio Marković, v. r.